CELEX: 52017PC0241
Language: hr
Date: 2017-05-23
Title: Prijedlog PROVEDBENE ODLUKE VIJEĆA o izmjeni Provedbene odluke 2014/170/EU o uspostavljanju popisa nekooperativnih trećih zemalja u suzbijanju nezakonitog, neprijavljenog i nereguliranog ribolova u pogledu Unije Komorâ

EUROPSKA KOMISIJA
            Bruxelles, 23.5.2017.
            COM(2017) 241 final
            2017/0096(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2014/170/EU o uspostavljanju popisa nekooperativnih trećih zemalja u suzbijanju nezakonitog, neprijavljenog i nereguliranog ribolova u pogledu Unije Komorâ
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Razlozi i ciljevi prijedloga
            
            
               Ovaj se prijedlog odnosi na primjenu Uredbe Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999
                  1
                (Uredba o ribolovu NNN).
            
            
               Opći kontekst
            
            
               Ovaj se prijedlog donosi u kontekstu provedbe Uredbe o ribolovu NNN i rezultat je postupaka istrage i dijaloga provedenih u skladu s bitnim i postupovnim zahtjevima utvrđenima u Uredbi o ribolovu NNN kojom se, među ostalim, predviđa da bi sve zemlje trebale ispunjavati obveze koje prema međunarodnom pravu imaju kao država zastave, država luke, obalna država ili država trgovine u pogledu sprečavanja ribolova NNN, odvraćanja od njega i njegova zaustavljanja.
            
            
               Postojeće odredbe u području na koje se odnosi prijedlog
            
            
               Odluka Komisije оd 1. listopada 2015. o obavješćivanju treće zemlje o mogućnosti da bi mogla biti utvrđena kao nekooperativna treća zemlja u borbi protiv nezakonitog, neprijavljenog i nereguliranog ribolova (SL C 324, 2.10.2015., str. 6.).
            
            
               Provedbena odluka Komisije od 23. svibnja 2017. (SL C XXXX, XX.XX.2017., str. …) o utvrđivanju Unije Komorâ kao nekooperativne treće zemlje u suzbijanju nezakonitog, neprijavljenog i nereguliranog ribolova.
            
            
               Usklađenost s ostalim politikama i ciljevima Unije
            
            
               Nije primjenjivo.
            
            
               2.REZULTATI SAVJETOVANJA SA ZAINTERESIRANIM STRANAMA I PROCJENE UČINKA
            
            
               Savjetovanja sa zainteresiranim stranama
            
            
               Zainteresirane strane u postupku imale su mogućnost braniti svoje interese tijekom postupaka istrage i dijaloga u skladu s odredbama Uredbe o ribolovu NNN.
            
            
               Prikupljanje i primjena stručnog znanja
            
            
               Nije bilo potrebno obratiti se vanjskim stručnjacima.
            
            
               Procjena učinka
            
            
               Ovaj je prijedlog rezultat provedbe Uredbe o ribolovu NNN.
            
            
               Uredba o ribolovu NNN ne sadržava odredbe o općoj procjeni učinka, ali sadržava opsežan popis uvjeta koje je potrebno procijeniti.
            
         
         
            
               3.PRAVNI ELEMENTI PRIJEDLOGA
            
            
               Sažetak predloženih mjera
            
            
               Komisija je 1. listopada 2015. Odlukom Komisije obavijestila Komore da prema mišljenju Komisije postoji mogućnost njihova utvrđivanja kao nekooperativne zemlje na temelju Uredbe o ribolovu NNN. 
            
            
               Komisija je pokrenula demarševe koji se odnose na Komore. Ti su demarševi, među ostalim, uključivali obavješćivanje dotične zemlje o razlozima tih mjera, mogućnost da dotična zemlja dostavi svoja očitovanja i osporavanja, pravo na traženje i pružanje dodatnih informacija, plan djelovanja za ispravljanje stanja te dovoljno vremena za očitovanje i razumno vrijeme za ispravljanje stanja. 
            
            
               Komisija je 23. svibnja 2017. Provedbenom odlukom Komisije utvrdila Komore kao treću zemlju koju Komisija smatra nekooperativnom trećom zemljom na temelju Uredbe o ribolovu NNN.
            
            
               Priloženi Prijedlog provedbene odluke Vijeća temelji se na nalazima koji su potvrdili da Komori ne ispunjavaju obveze koje su prema međunarodnom pravu obvezni ispunjavati kao država zastave, država luke, obalna država ili država trgovine. 
            
            
               Stoga se predlaže da Vijeće donese priloženi Prijedlog odluke.
            
            
               Pravna osnova
            
            
               Uredba Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje.
            
            
               Načelo supsidijarnosti
            
            
               Prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
            
            
               Načelo proporcionalnosti
            
            
               Prijedlog je u skladu s načelom proporcionalnosti zbog sljedećih razloga:
            
            
               Način poduzimanja mjera opisan je u Uredbi o ribolovu NNN i njime se ne dopušta mogućnost donošenja odluka na nacionalnoj razini.
            
            
               Nije potrebno navesti podatke o načinu na koji se financijsko i administrativno opterećenje koje nastaje za Uniju, nacionalne vlade, regionalne i lokalne vlasti, gospodarske subjekte i građane svodi na najmanju mjeru i osigurava njegova proporcionalnost s ciljem prijedloga.
            
            
               Odabir instrumenata
            
            
               Predloženi instrumenti: odluka.
            
            
               Druga sredstva ne bi bila primjerena zbog sljedećeg razloga:
            
            
               druga sredstva ne bi bila primjerena jer Uredbom o ribolovu NNN nisu predviđene druge mogućnosti.
            
            
               4.UTJECAJ NA PRORAČUN 
            
         
         
            
               Prijedlog nema utjecaj na proračun Unije.
            
            
               2017/0096 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke 2014/170/EU o uspostavljanju popisa nekooperativnih trećih zemalja u suzbijanju nezakonitog, neprijavljenog i nereguliranog ribolova u pogledu Unije Komorâ
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EZ) br. 1005/2008 od 29. rujna 2008. o uspostavi sustava Zajednice za sprečavanje nezakonitog, neprijavljenog i nereguliranog ribolova, odvraćanje od njega i njegovo zaustavljanje, o izmjeni uredaba (EEZ) br. 2847/93, (EZ) br. 1936/2001 i (EZ) br. 601/2004 i o stavljanju izvan snage uredaba (EZ) br. 1093/94 i (EZ) br. 1447/1999
                  2
               , a posebno njezin članak 33. stavak 1.,
            
            
               uzimajući u obzir prijedlog koji je podnijela Europska komisija, 
            
            
               budući da:
            
            
               1.UVOD
            
            
               (1)Uredbom (EZ) br. 1005/2008 (Uredba o ribolovu) uspostavljen je sustav Unije za sprečavanje nezakonitog, neprijavljenog i nereguliranog ribolova („ribolov NNN”), odvraćanje od njega i njegovo zaustavljanje.
            
            
               (2)Poglavljem VI. Uredbe o ribolovu NNN propisan je postupak u pogledu utvrđivanja nekooperativnih trećih zemalja, demarševa koji se odnose na zemlje koje su utvrđene kao nekooperativne treće zemlje, uspostavljanja popisa nekooperativnih trećih zemalja, brisanja s popisa nekooperativnih trećih zemalja, objavljivanja popisa nekooperativnih trećih zemalja te hitnih mjera.
            
            
               (3)Dana 24. ožujka 2014. Vijeće je donijelo Provedbenu odluku Vijeća 2014/170/EU o uspostavljanju popisa nekooperativnih trećih zemalja u borbi protiv ribolova NNN na temelju Uredbe (EZ) br. 1005/2008 o uspostavi sustava Zajednice za sprečavanje, suzbijanje i zaustavljanje nezakonitog, neprijavljenog i nereguliranog ribolova.
            
            
               (4)U skladu s člankom 32. Uredbe o ribolovu NNN, Komisija je Odlukom od 1. listopada 2015. („Odluka od 1. listopada 2015.”)
                  3
                obavijestila Uniju Komorâ (dalje u tekstu „Komori”) o mogućnosti da budu utvrđeni kao zemlja koju Komisija smatra nekooperativnom trećom zemljom.
            
            
               (5)Komisija je u Odluku od 1. listopada 2015. uključila informacije o bitnim činjenicama i razmatranjima na kojima se temelji mogućnost takvog utvrđivanja.
            
            
               (6)Komorima je dostavljena obavijest o Odluci zajedno s dopisom u kojem im se predlaže da u bliskoj suradnji s Komisijom provedu plan djelovanja za ispravljanje utvrđenih nedostataka.
            
            
               (7)Komisija je pozvala Komore da konkretno: i. poduzmu sve potrebne mjere za provedbu djelovanja sadržanih u planu djelovanja koji je predložila Komisija; ii. ocijene provedbu djelovanja sadržanih u planu djelovanja koji je predložila Komisija i iii. svakih šest mjeseci Komisiji dostave detaljno izvješće s ocjenom provedbe svakog djelovanja, među ostalim, s obzirom na njihovu pojedinačnu i/ili ukupnu učinkovitost u osiguravanju sustava kontrola u ribarstvu koji u potpunosti ispunjava propisane zahtjeve.
            
            
               (8)Komorima je omogućeno da se pismeno i usmeno očituju o Odluci od 1. listopada 2015. te o drugim relevantnim informacijama koje je dostavila Komisija te su mogli dostaviti dokaze kojima se osporavaju ili dopunjuju činjenice navedene u Odluci od 1. listopada 2015. Komorima je zajamčeno pravo da traže ili pruže dodatne informacije.
            
            
               (9)Svojom odlukom i dopisom od 1. listopada 2015. Komisija je pokrenula postupak dijaloga s Komorima i istaknula da razdoblje od šest mjeseci u načelu smatra dostatnim za postizanje dogovora.
            
         
         
            
               (10)Komisija je nastavila prikupljati i provjeravati sve informacije koje je smatrala potrebnima. Razmotrene su i uzete u obzir usmene i pismene primjedbe koje su dostavili Komori na temelju Odluke od 1. listopada 2015. Komori su usmenim ili pisanim putem obavješćivani o Komisijinim razmatranjima.
            
            
               (11)Komisija je međutim zauzela stajalište da Komori nisu u dostatnoj mjeri riješili pitanja koja izazivaju zabrinutost i ispravili nedostatke kako su opisani u Odluci od 1. listopada 2015. te da mjere predložene u planu djelovanja nisu u potpunosti provedene.
            
            
               (12)Komisija je stoga Provedbenom odlukom Komisije 2017/xxx/EU
                  4
                utvrdila Komore kao nekooperativnu treću zemlju u suzbijanju ribolova NNN.
            
            
               (13)Na temelju postupaka istrage i dijaloga koje je pokrenula Komisija, uključujući razmjenu dopisa i održane sastanke, te razloga na kojima se temelje Odluka od 1. listopada 2015. i Provedbena odluka Komisije 2017/xxx/EU, primjereno je Komore uvrstiti na popis nekooperativnih trećih zemalja u suzbijanju ribolova NNN.
            
            
               (14)Na temelju članka 34. stavka 1. Uredbe o ribolovu NNN, Vijeće kvalificiranom većinom na prijedlog Komisije briše treću zemlju s popisa nekooperativnih trećih zemalja ako ta zemlja dokaže da je stanje zbog kojeg je bila uvrštena na taj popis ispravljeno. Odlukom o brisanju s popisa treba u obzir uzeti i jesu li utvrđene dotične treće zemlje poduzele konkretne mjere kojima se može postići trajno poboljšanje stanja.
            
            
               2.POSTUPAK U ODNOSU NA KOMORE
            
            
               (15)Komisija je 1. listopada 2015., na temelju članka 32. Uredbe o ribolovu NNN, obavijestila Komore da razmatra mogućnost utvrđivanja Komora kao nekooperativne treće zemlje te je pozvala Komore da u bliskoj suradnji sa službama Komisije izrade plan djelovanja za ispravljanje nedostataka utvrđenih u Odluci od 1. listopada 2015. U razdoblju od donošenja te Odluke Komori su dostavili pisana očitovanja u kojima su iznijeli svoja stajališta te su se sastali s Komisijom kako bi raspravili relevantna pitanja. Komisija je Komorima relevantne informacije dostavila pisanim putem. Komisija je nastavila prikupljati i provjeravati sve informacije koje je smatrala potrebnima. Razmotrena su i uzeta u obzir usmena i pisana očitovanja koja su dostavili Komori na temelju Odluke Komisije od 1. listopada 2015. te su Komori usmenim ili pisanim putem obavješćivani o Komisijinim razmatranjima. Komisija je zauzela stajalište da Komori nisu u dostatnoj mjeri riješili pitanja koja izazivaju zabrinutost i ispravili nedostatke kako su opisani u Odluci od 1. listopada 2015. te da mjere predložene u planu djelovanja nisu u potpunosti provedene.
            
            
               3.UTVRĐIVANJE KOMORÂ KAO NEKOOPERATIVNE TREĆE ZEMLJE
            
            
               (16)U Odluci od 1. listopada 2015. Komisija je analizirala obveze Komorâ i ocijenila njihovo ispunjavanje međunarodnih obveza koje imaju kao država zastave, država luke, obalna država ili država trgovine. Za potrebe tog ispitivanja Komisija je u obzir uzela parametre navedene u članku 31. stavcima 4. do 7. Uredbe o ribolovu NNN.
            
            
               (17)Komisija je ispitala u kojoj mjeri Komori ispunjavaju svoje obveze na temelju zaključaka Odluke od 1. listopada 2015. i uzimajući u obzir relevantne informacije koje su dostavili Komori, predloženi plan djelovanja i mjere poduzete za ispravljanje stanja.
            
            
               (18)Glavni nedostatci koje je Komisija utvrdila odnosili su se na nekoliko propusta u ispunjavanju obveza propisanih međunarodnim pravom, posebno u vezi s donošenjem odgovarajućeg pravnog okvira i postupaka registracije i izdavanja dozvola, nedostatnom suradnjom i razmjenom informacija u okviru komorske uprave i s trećim zemljama u čijim vodama djeluju komorska plovila, nepostojanjem primjerenog i učinkovitog praćenja i nepostojanjem sustava odvraćajućih sankcija. Drugi utvrđeni nedostatci odnose se općenitije na poštovanje međunarodnih obveza, uključujući preporuke i rezolucije regionalnih organizacija za upravljanje ribarstvom. Utvrđeno je i nepoštovanje preporuka i rezolucija relevantnih tijela, kao što su Međunarodni plan djelovanja protiv nezakonitog, neprijavljenog i nereguliranog ribolova koji su donijeli Ujedinjeni narodi (Međunarodni plan djelovanja protiv ribolova NNN) i neobvezujuće Smjernice FAO-a za postupanje države zastave. Međutim, nepoštovanje neobvezujućih preporuka i rezolucija razmatrano je samo kao popratni dokaz, a ne kao osnova za utvrđivanje.
            
            
               (19)U Provedbenoj odluci 2017/xxx/EU Komisija je na temelju Uredbe o ribolovu NNN utvrdila Komore kao nekooperativnu treću zemlju.
            
            
               (20)U pogledu mogućih ograničenja s kojima se Komori suočavaju kao zemlja u razvoju, napominje se da njihov stupanj razvoja može negativno utjecati na status razvijenosti i ukupne rezultate Komorâ u pogledu ribarstva. Međutim, uzimajući u obzir narav utvrđenih nedostataka Komorâ, stupanj razvoja Komorâ ne može u cijelosti poslužiti kao isprika ili opravdanje za njihove ukupne rezultate kao države zastave, države luke, obalne države ili države trgovine u pogledu ribarstva, kao ni za nedostatnost njihova djelovanja u cilju sprečavanja ribolova NNN, odvraćanja od njega i njegova zaustavljanja.
            
            
               (21)Uzimajući u obzir Odluku od 1. listopada 2015. i Provedbenu odluku 2017/xxx/EU od 23. svibnja 2017. i postupak dijaloga koji je s Komorima vodila Komisija te njegov ishod, može se zaključiti da su mjere koje su Komori poduzeli s obzirom na svoje obveze kao država zastave nedostatne za ispunjavanje obveza iz članaka 63., 64., 91., 94.,117. i 118. Konvencije Ujedinjenih naroda o pravu mora.
            
            
               (22)Stoga Komori nisu ispunili obveze utvrđene međunarodnim pravom da kao država zastave djeluju u cilju sprečavanja ribolova NNN, odvraćanja od njega i njegova zaustavljanja.
            
            
               4.USPOSTAVLJANJE POPISA NEKOOPERATIVNIH TREĆIH ZEMALJA
            
            
               (23)S obzirom na donesene zaključke o Komorima, tu bi državu trebalo dodati na popis nekooperativnih trećih zemalja uspostavljen Provedbenom odlukom 2014/170/EU u skladu s člankom 33. Uredbe o ribolovu NNN. Provedbenu odluku 2014/170/EU trebalo bi stoga na odgovarajući način izmijeniti.
            
            
               (24)Uvrštenje Komora na popis nekooperativnih zemalja u suzbijanju ribolova NNN podrazumijeva primjenu mjera utvrđenih člankom 38. Uredbe o ribolovu NNN. Člankom 38. stavkom 1. Uredbe o ribolovu NNN predviđa se zabrana uvoza proizvoda ribarstva koje su ulovila ribarska plovila koja plove pod zastavom nekooperativnih zemalja. U slučaju Komora tom bi zabranom trebali biti obuhvaćeni svi stokovi i vrste kako su definirani u članku 2. stavku 8. Uredbe o ribolovu NNN jer nepostojanje odgovarajućih mjera donesenih u pogledu ribolova NNN, na temelju čega je došlo do utvrđivanja Komorâ kao nekooperativne treće zemlje, nije ograničeno na određeni stok ili vrstu.
            
            
               (25)Napominje se da ribolov NNN, među ostalim, osiromašuje riblje stokove, uništava morska staništa, ugrožava očuvanje i održivo iskorištavanje morskih resursa, narušava tržišno natjecanje, ugrožava sigurnost hrane, stavlja poštene ribare u nepravedno nepovoljan položaj te slabi obalne zajednice. S obzirom na opseg problema povezanih s ribolovom NNN, smatra se potrebnim da Unija žurno provede mjere u odnosu na Komore kao nekooperativnu treću zemlju. Stoga ova Odluka stupa na snagu sljedećeg dana od dana objave u Službenom listu Europske unije.
            
            
               (26)Ako Komori dokažu da je stanje zbog kojeg su bili uvršteni na popis ispravljeno, Vijeće kvalificiranom većinom na prijedlog Komisije briše Komore s popisa nekooperativnih trećih zemalja u skladu s člankom 34. stavkom 1. Uredbe o ribolovu NNN. Pri donošenju odluke o brisanju s popisa trebalo bi se uzeti u obzir jesu li Komori poduzeli konkretne mjere kojima mogu postići trajno poboljšanje stanja.
            
         
         
            
               DONIJELO JE OVU ODLUKU: 
            
            
               Članak 1.
            
            
               „Unija Komorâ” dodaje se Prilogu Provedbenoj odluci 2014/170/EU.
            
            
               Članak 2.
            
            
               Ova Odluka stupa na snagu sljedećeg dana od dana objave u Službenom listu Europske unije.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 286, 29.10.2008., str. 1.
               
               
                  
                     (2)
                  SL L 286, 29.10.2008., str. 1.
               
               
                  
                     (3)
                  Odluka Komisije оd 1. listopada 2015. o obavješćivanju treće zemlje o mogućnosti da bi mogla biti utvrđena kao nekooperativna treća zemlja u borbi protiv nezakonitog, neprijavljenog i nereguliranog ribolova (
                  
                     SL C 324, 2.10.2015., str. 6.
                  
                  ).
               
               
                  
                     (4)
                  Provedbena odluka Komisije 2017/xxx/EU od 23. svibnja 2017. o utvrđivanju Unije Komorâ kao nekooperativne treće zemlje u suzbijanju nezakonitog, neprijavljenog i nereguliranog ribolova (SL L xx, dd.mmmm.2017., str. x.).